[{"text_idx": "#000003", "text": "gyda Nia MoraisMae dros flwyddyn ers llofruddiaeth George Floyd yn America, ond ydy cymdeithas wedi dysgu gwersi a chymryd camau er gwell? Yn o\u0302l Nia Morais, mae angen gwneud mwy na dangos sgwariau du. Dyma flog ganddi yn arbennig i Lysh Cymru.Dwi dal heb wylio\u2019r fideo o lofruddiaeth George Floyd. Sai\u2019n gwbod amdanoch chi, ond sai\u2019n meddwl fi byth yn mynd i wylio fe - neu rannu fe ar-lein. Ni\u2019n byw mewn oes lle mae fideo llofruddiaeth newydd yn mynd yn viral pob diwrnod, a sai moyn ychwanegu i drawma fy hun. Sai moyn risgio\u2019r siawns y bydd rhywun arall yn gweld y fideo ar ei timeline a gorfod delio gyda thrawma eu hunain. Not to mention y ffaith gafodd dyn diniwed ei ladd mewn ffordd mor erchyll - dydy George Floyd ddim yn haeddu cael y fideo ohono fe yn ei eiliadau olaf yn mynd yn viral. Doedd e ddim yn haeddu cael ei aberthu ar gyfer yr achos gwrth-hiliaeth, ond mae llawer o bobl yn credu hynny. Roedd e\u2019n ddiniwed - roedd e\u2019n mynd i\u2019r siop. Ond hyd yn oed os oedd e yn euog o ryw drosedd, doedd e byth yn mynd i haeddu marw drosto fe.Fel person du hil gymysg, roedd hi\u2019n dda gweld cymaint o gefnogaeth ar gyfryngau cymdeithasol am y gymuned du yn sgil llofruddiaeth George Floyd, ond wrth i amser pasio, sylweddolais nad oedd llawer o bobl oedd heb brofi hiliaeth yn siw\u0302r sut i symud ymlaen o ran gwrth-hiliaeth. Roedd lot o gefnogaeth arwynebol, heb lot o newid - fel roedd pobl yn meddwl, \u2018dyna fe, dwi di postio sgwa\u0302r du, dyna ddigon o hiliaeth am un diwrnod\u2019. Falle doedd pobl ddim moyn gwneud camgymeriad, neu achosi mwy o broblemau, ond roedd bendant angen gwneud mwy. Roedd gan y trafodaethau ar y cyfryngau cymdeithasol yr un naws ag yn 2014, ar o\u0302l i Michael Brown gael ei lofruddio yn Ferguson, Missouri. Roedd llawer o drafod am sut i wneud achos George Floyd yr achos olaf o drais hiliol gan yr heddlu, ond roedd pobl yn dweud \u2018run peth am Michael Brown yn 2014. Ar lefel systemig, be sydd rili wedi newid ers 2014? Dim byd llawer, yn fy marn i. Beth felly mae hyn yn dweud wrthon ni am stopio hiliaeth? Wel, mae angen gwneud mwy na just postio sgwa\u0302r du. Mae angen mwy na body cams, mwy na sensitivity training. Mae angen i\u2019r system newid yn hollol, from the ground up. Mae angen system newydd.Yn amlwg, nid fi yw\u2019r expert. Mae llawer o bobl mas \u2018na sydd gyda syniadau gwell am sut mae mynd ati i newid y system dreisiol yma. Dwi\u2019n ddiolchgar am gael y cyfle i sgwennu am y pwnc hwn, ond wrth gwrs mae angen gwrando ar bawb sy\u2019n profi hiliaeth er mwyn cael syniad ar sut mae creu\u2019r newid sydd angen. Y peth da yw bod grwpiau gwrth-hiliaeth fel BLM Cymru yn dechrau ennill y sylw maen nhw\u2019n haeddu am y gwaith pwysig maen nhw\u2019n neud. Ond bydd newid yn hynod o anodd heb gael pawb on board - hynny yw, hyd yn oed y bobl sydd byth yn mynd i brofi hiliaeth.A dwi ddim jyst yn meddwl yn America- roedd marwolaeth Christopher Kapessa yn 2019, a Mohamud Hassan a Moyied Bashir yn gynnar y flwyddyn yma wedi profi (i\u2019r rhai oedd angen y prawf) fod 'na broblem fawr gyda hiliaeth yng Nghymru hefyd. Yn fy marn i, y gwahaniaeth mawr rhwng hiliaeth ym Mhrydain a hiliaeth yn yr UDA yw bod hiliaeth yn y DU wedi\u2019i staenio gan y cysyniad o gwrteisi. Mae\u2019n hiliaeth slei, niweidiol, sy\u2019n gallu neud i ti deimlo fel bo ti\u2019n rong am gael dy effeithio ganddo fe. Ond mae o yna. Gan ein bod ni\u2019n byw mewn cymdeithas lle mae popeth yn weledol, a phopeth yn berfformiad, dwi\u2019n credu fod hi\u2019n bwysig ein bod ni\u2019n rhoi\u2019r pwyslais ar weithredoedd yn lle cefnogaeth perfformiadol. Dim mwy o sgwariau du, dim mwy photoshoots yng nghanol protestiadau. Beth sydd angen yw i ni roi ein hegni i mewn i\u2019r mudiad, mewn ffordd sy\u2019n briodol i ni. Dydy pawb ddim yn gallu gorymdeithio, ond mae hefyd angen rhoi arian i bobl mewn angen, arwyddo deisebau, a phethau felly. Yn ogystal i drafodaethau a\u0302\u2019r IOPC a lobi\u0308o i newid deddfau, mae hefyd angen gwrthsefyll hiliaeth bob dydd. Hynny yw, os mae rhywbeth hiliol yn digwydd o\u2019n blaenau ni, mae angen gwneud yn glir fod e\u2019n dreisiol ac yn anghywir. Mae angen pwyntio allan sylwadau niweidiol ac ymyrryd os mae rhywun yn cael eu cam-drin mewn ffordd hiliol. Mae angen bod yn barod i ffilmio os mae\u2019r sefyllfa ar fin droi\u2019n dreisiol, er mwyn gwneud yn siw\u0302r bod neb yn cael getaway gyda llofruddiaeth eto.Mae hiliaeth yn cysylltu i bob cymuned. Mae\u2019n mynd llaw yn llaw gyda homoffobia a trawsffobia, ac mae\u2019n gallu effeithio ar bopeth, o feddygaeth i ddeddfau i addysg. Be sy\u2019n bwysig yw gwrando ar brofiadau gwahanol, a gofyn wedyn am farnau\u2019r bobl sy\u2019n profi hiliaeth bob dydd, er mwyn darganfod y ffordd orau i\u2019w helpu nhw. Dwi\u2019n ymwybodol fy mod yn profi hiliaeth mewn ffordd wahanol i berson Mwslim, er enghraifft, neu berson croen tywyll, gan fy mod yn hil-gymysg. Dwi hefyd yn ymwybodol fod pobl du anabl yn profi hiliaeth mewn ffyrdd mwyaf erchyll eto. Felly, dydy fy mhrofiadau i ddim yn \u2018one size fits all\u2019- nid fy marn i am y ffordd orau i fod yn wrth-hiliol yw\u2019r farn olaf. Mae miloedd o bobl mas yna mae angen i ni wrando arnyn nhw - a\u2019r cam mwyaf pwysig dan ni\u2019n gallu cymryd nawr yw gwneud yn siw\u0302r ein bod ni\u2019n gwrando arnynt. Ond ydy Cymru yn barod i weld y gwir?"}]